[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 28.1.2008

SEC(2008) 101 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно разходите по линия на ЕФГЗ Система за ранно предупреждение № 12/2007

СЪДЪРЖАНИЕ

1. Въведение 3

2. Целеви приходи 3

3. Фонд за преструктуриране на захарната промишленост 4

4. Коментари относно изпълнението на бюджет 2007 4

5. Заключения 7

1. Въведение

Очаква се временното усвояване за бюджетната 2007 година (от 16 октомври 2006 г. до 15 октомври 2007 г.) да възлиза на 42 139,8 млн. EUR, т.е. 98,7 % от първоначалните бюджетни кредити. Тази сума включва средствата, изплатени обратно от държавите-членки чрез корекции при счетоводното уравняване на сметките на ЕФГЗ и суспендиранията и намаляванията на месечните плащания по възстановяване на направените разходи, наложени в течение на годината. Тази сума включва и оценка на разходите, които все още могат да се направят пряко от Комисията до 31 декември 2007 г.

Това временно изпълнение на бюджета, представено подробно в приложената таблица, показва като цяло неусвояване на приблизително 571,9 млн.EUR в сравнение с първоначалните бюджетни кредити.

2. Целеви приходи

Въз основа на разпоредбите на член 34 от новия Регламент (ЕО) № 1290/2005 относно финансирането на Общата селскостопанска политика, сумите, получени от финансови корекции във връзка с решения, взети при уравняването по съответствие, възстановявания вследствие на нередности и налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. При съставянето на бюджет 2007 бе направена предварителна оценка на тези приходи и тя бе взета предвид при одобряването от бюджетния орган на бюджетните кредити за 2007 г. По-специално:

- приходите от налога в сектора на млякото и млечните продукти бяха оценени на 349,0 млн. EUR и бяха взети предвид като бяха намалени поисканите бюджетни кредити за сектора на млякото и млечните продукти, за който бюджетният орган отпусна 587,0 млн. EUR;

- приходите от обратно изплащане на средства в резултат на уравняването по съответствие и на нередности бяха оценени съответно на 568,0 млн. EUR и 70,0 млн. EUR. Общата сума от 638,0 млн. EUR бе взета предвид като бяха намалени поисканите бюджетни кредити за схемата за единно плащане, за която бюджетният орган отпусна 27 918,0 млн. EUR.

В приложената таблица е представено усвояването по сметката за целевите приходи, по която в течение на бюджетната година е събрана сума от 1 159,7 млн. EUR. По-специално:

- от налога в сектора на млякото и млечните продукти са събрани приблизително 362,7 млн. EUR при предварителна оценка 349,0 млн. EUR,

- обратно изплатените суми в резултат на уравняването по съответствие възлизат на приблизително 557,8 млн. EUR при предварителна оценка 568,0 млн. EUR, а

- приходите от нередности възлизат на приблизително 239,3 млн. EUR при предварителна оценка 70,0 млн. EUR.

Съгласно приложимите правила тези приходи могат да бъдат използвани, частично или изцяло, за покриване на разходите по линия на ЕФГЗ, ако бюджетните кредити, предоставени от бюджетния орган, не са достатъчни за финансиране на разходите, направени от държавите-членки. Ако тези приходи или част от тях не бъдат използвани, ще се осъществи автоматично прехвърляне за следващата бюджетна година.

Като се има предвид неусвояването на бюджетните кредити за 2007 г., то цялата сума на тези целеви приходи, предназначени за ЕФГЗ, ще бъде прехвърлена в бюджета за 2008 г. и използвана за финансиране на очакваните бюджетни нужди през същата година.

3. Фонд за преструктуриране на захарната промишленост

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени към фонда за преструктуриране. За пазарната 2006—2007 година тези суми са свързани с количествените квоти за захарта, изоглюкозата и инулиновия сироп, притежавани от операторите и те следва да бъдат събрани и изплатени от държавите-членки на фонда на 2 вноски, сроковете за които са съответно 31 март и 30 ноември 2007 г. В края на март първото плащане от дължимите суми за преструктуриране, възлизащо на 1 287,2 млн. EUR, е внесено от държавите-членки по сметката на целевите приходи. От друга страна в течение на бюджетната 2007 г. държавите-членки са изплатили 551,4 млн. EUR на заинтересованите страни за помощи за преструктурираната захарна промишленост, помощи за диверсификация, както и за помощи за захарните рафинерии.

Тези плащания се финансират от гореспоменатата сметка за целеви приходи, а неизползваният излишък от 735,9 млн. EUR ще бъде прехвърлен за 2008 г., за да се покрият плащанията на помощи за преструктуриране и за други помощи, които се очаква да се направят през същата година.

4. Коментари относно изпълнението на бюджет 2007

Върху временното усвояване на бюджета оказват влияние редица фактори, които за най-съществените области могат да бъдат очертани като:

4.1. Парични фактори

При извършените разходи през гореспоменатия период се вземат предвид колебанията в обменния курс щатски долар/евро. За голяма част от възстановяванията при износ на селскостопански продукти и по-специално на захар и зърнени култури разходите са повлияни от тенденцията при този паритетен курс.

В съответствие с член 21 от Регламент (ЕО) № 1290/2005 бюджетът, приет от бюджетния орган, е съставен въз основа на средния паритетен курс за периода юли–септември 2006 г. от 1 EUR = 1,27 $. Необходимо е да се отбележи, че за периода от 1 август 2006 г. до 31 юли 2007 г. средният паритетен курс бе приблизително 1 EUR = 1,31 $, т.е. с 3,1 % по-висок от използвания при съставянето на бюджет 2007 курс.

4.2. Пазарни мерки (- 746,8 млн. EUR)

При интервенциите на селскостопанските пазари има неусвояване на бюджетните кредити, което възлиза на – 746,8 млн. EUR. Най-значително неусвояване на бюджетни кредити се наблюдава при зърнените култури, възстановяванията за продукти, които не са включени в приложение I и плодовете и зеленчуците, докато най-значителното надхвърляне на бюджетните кредити е в сектора на захарта и захарната промишленост.

(NB: В скоби е представено нивото на надхвърляне (+) или на неусвояване (-).)

4.2.1. Зърнени култури (– 649,3 млн. EUR)

На пазара за зърнени култури през тази година преобладаваха изключително благоприятни вътрешни и външни условия и това доведе до по-високи цени на вътрешните и световните пазари. Полученото в резултат на това неусвояване се дължи на:

- значителните нетни печалби, реализирани за бюджета, тъй като покупките на зърнени култури за публичните складове бяха много ниски, докато големи количества зърнени култури бяха продадени от тях при високи цени, както и на

- направените по-ниски разходи за възстановявания при износ на зърнени култури, тъй като през по-голямата част от бюджетната година бе определен процент на възстановяванията 0.

4.2.2. Възстановявания за продукти, които не са включени в приложение 1 (- 113,8 млн. EUR)

В този сектор много благоприятните вътрешни и външни условия на пазарите за зърнени култури и млечни продукти също доведоха до общо намаление на процента на възстановяванията при износ и вследствие на това до по-ниски разходи за възстановявания при износ на преработени селскостопански продукти. На това се дължи и неусвояването на бюджетни кредити.

4.2.3. Захар (+ 132,5 млн. EUR)

Това надхвърляне на бюджетните кредити се дължи на увеличаването на разходите за възстановявания при износ, понесени от държавите-членки, тъй като количеството изнесена захар, както на свободния пазар, така и от публичните складове, бе много по-високо от прогнозите, заложени в бюджет 2007. Тази ситуация отчасти се дължи на факта, че изтеглените количества захар в рамките на фонда за преструктуриране на захарната промишленост бяха много по-малки от очакваните.

4.2.4. Плодове и зеленчуци (– 69,9 млн. EUR)

Това неусвояване на бюджетните кредити се дължи предимно на по-ниските разходи, извършени от държавите-членки, в резултат на по-малкото количество домати, за което бе получена помощ за преработка, както и на по-малкото захранване на организациите на производителите с оперативните средства в сравнение с прогнозите, заложени в бюджет 2007.

4.2.5. Мляко и млечни продукти (+ 51,2 млн. EUR)

Много благоприятните вътрешни и външни условия на пазарите на млечни продукти доведоха до по-ниски разходи на държавите-членки за възстановявания при износ на млечни продукти, за публично складиране на масло и за помощи за пускане на пазара на Общността на обезмаслено мляко.

Това надхвърляне на бюджетните кредити обаче е от техническо естество. Започвайки от бюджет 2007, приходите от налога в сектора на млякото и млечните продукти, които по предварителни оценки са 349.0 млн. EUR, се третират отделно като приходи, предназначени за финансиране на ЕФГЗ. Бюджетните кредити за 2007 г., поискани и отпуснати от бюджетния орган за този сектор, не включват тези приходи и поради това са по-ниски с тяхната стойност. Това е причината за получилото се надхвърляне на бюджетните кредити.

Ако бъдат взети предвид приходите от налога в сектора на млякото и млечните продукти, първоначално предвидени за финансиране на този сектор, за него би било отчетено неусвояване от – 297,8 млн. EUR.

4.3. Преки помощи (+ 167,2 млн. EUR)

Това надхвърляне се получава от по-високите разходи, понесени от държавите-членки, както по отношение на схемата за единно плащане, така и за други преки помощи, в сравнение с бюджетните кредити, предвидени в бюджет 2007 за тези мерки.

Това надхвърляне на бюджетните кредити обаче е също от техническо естество. Започвайки от бюджет 2007, приходите от уравняването по съответствие и от нередности, които по предварителни оценки възлизат на 638,0 млн. EUR, се третират отделно като приходи, предназначени за финансиране на ЕФГЗ. Бюджетните кредити за 2007 година, поискани и отпуснати от бюджетния орган за този сектор, не включват тези приходи и поради това са по-ниски с тяхната стойност. Това е причината за получилото се надхвърляне на бюджетните кредити.

Ако бъдат взети предвид приходите от финансови корекции при уравняването по съответствие и при възникване на нередности, които първоначално са предвидени за схемата за единно плащане, по главата за преки помощи за 2007 г. би било отчетено неусвояване, възлизащо на – 470,8 млн. EUR.

4.4. Одит на земеделските разходи

4.4.1. Счетоводно уравняване на сметките от предходни години (+ 79,9 млн. EUR)

Всички решения във връзка със счетоводното уравняване, които се очаква да бъдат осъществени до края на настоящата бюджетна година, са взети от Комисията. Нетната сума, получена обратно чрез корекциите, наложени от тези решения е приблизително - 74,7 милиона EUR. Тази сума в сравнение със сумата от -178,0 млн. EUR, която е предвидена в бюджета за 2007 г., доведе до неусвояване на бюджетните кредити. Този недостатъчен размер на получените обратно средства трябва да бъде покрит и ще доведе до съответно увеличаване на разходите на ЕФГЗ.

5. Заключения

Характерните за бюджет 2007 благоприятни вътрешни и външни пазарни условия доведоха до изключително високи цени, особено на пазара за зърнени култури и млечни продукти. Произтичащата от това ликвидация на запаси в публичните складове и по-ниските нива на възстановяванията при износ доведоха до спестявания по линия на разходите на ЕФГЗ. От друга страна завишените количества изнесена захар доведоха до повишаване на разходите за възстановявания при нейния износ. Тези фактори доведоха до непълно усвояване на бюджетните кредити за 2007 г. за пазарни мерки. Това неусвояване се компенсира отчасти от завишените разходи за преки помощи и покриване на очаквания по-нисък размер на изплатените обратно суми в резултат на процедурата по счетоводно уравняване. Нетният резултат за 2007 г. бе като цяло непълно усвояване на бюджетните кредити от приблизително - 571,9 милиона EUR. Вследствие на това пълният размер на събраните приходи, които са предназначени за ЕФГЗ през 2007 г., възлизащ на 1 159,7 млн. EUR ще бъде прехвърлен за 2008 г., както вече е предвидено в предложението за Писмо за изменения № 2 към предварителния проектобюджет за 2008 г.

Предвид по-малките от предвидените разходи при бюджет 2007, Комисията предложи на бюджетния орган чрез представянето на коригиращ бюджет № 7/2007 намаляване на първоначалните бюджетни кредити за ЕФГЗ с 400,0 млн. EUR.

ПРИЛОЖЕНИЕ

[pic]